Olinia ventosa

Ti Olinia ventosa, kadawyan nga ammo iti Ingles a kas ti hard-pear ket ti dakkel a kayo iti kankanayon a berde a bakir nga indihenio iti Abagatan nga Aprika.

 Langa 
Ti Olinia ventosa ket maysa a dakkel a akyo a kadawyan nga agtubo iti 15–20 a metro iti katayag. No maisarang kadagiti madi a kondision, daytoy ket maporma a kas bassit a kayo wenno bassit a mula.

Kasisigud a nalamuyot ket maris-dapo ti ukis ti kayo, ngem agbalin a nakersang, nasiksikan, naabut-abutan ken maralabbasit no mataengan. Ti nalalat, nangisit a berde, nasileng a bulong ket agparang nga agsumbangir a paris, bayat a ti maraderosas-puraw, nabanglo a biseksual a sabsabong ket agparangda nga agririmpuok iti ungto ti sanga iti tiempo ti primabera.
Ti kayo ket masansanga nga agbunga kadagiti maraderosas-nalabbasit a berry.

Ti Olinia ventosa ket sagpaminsan a mabalin a mailasing gapu ti napigsa nga ayamuom dagiti almendras no mataltal dagiti bulongna.

 Pannakaiwarwaras 
Ti Olinia ventosa ket patneng ikadagiti rehion ti akin-abagatan ken akindaya nga aplaya ti Abagatan nga Aprika, manipud iti Cape Peninsula aginggana iti akin-abagatan a KwaZulu-Natal. Ti masna a habitatna ket dagiti bakir ti afro-montane, a naipangpangruna kadagit igid ti bakir, ken dagiti lugar ti aplaya ken dagiti nabato a bakras ti turod.

Daytoy ket umad-adun a naimuyongan iti amin a paset ti Abagatan nga Aprika, kas ti maysa a natibker ken napintas a paglinongan a kayo para kadagiti dakkel a hardin.

 Usar ken panangimuyong 
Daytoy ket napardas nga agtubo a kayo, natibker ken mabalin a makanuynoy iti di nasayaat ken nabato a dagdaga.
Kas met iti kaaduan a kaykayo, daytoy ket nasken a saan nga asideg a maimula kadagiti pasdek ken nasimiento a luglugar.
Mapataud dagiti bukel kadagiti bunga, ngem narigat a mapatubo, gapu ta addaan iti natangken nga ukis a nasken nga umuna maikkat. No agtubonton, napardas nga agtubo dagiti bunobon.

Bayat a ti kayona ket naipammategan ti panagaramid kadagiti alikamen, ti kangrunaan nga usarna itan ket kas maysa a dakkel a paglinongan a kayo para kadagiti hardin ti Abagatan nga Aprika. Daytoy ket masansan a naimulmula gapu ti kapintasna, iti nasamek, nangisit a bulbulong a nasayaat a maigiddiat kadagiti rimpuok ti maraderosas-puraw a sabsabong.

 Kemika 
Dagiti bulong ket aglaon iti cyanogenic glucoside prunasin.Occurrence of the cyanogenic glucoside prunasin and II corresponding mandelic acid amide glucoside in Olinia species (Oliniaceae). Adolf Nahrstedt and Jürgen Rockenbach, September 1993, Phytochemistry, Volume 34, Issue 2, Pages 433–436, 

 Dagiti nagibasaran 

 Dagiti akinruar a silpo 

Kategoria:Penaeaceae
Kategoria:Kaykayo ti Abagatan nga Aprika
Kategoria:Kaykayo ti Cape Town